Sedmični izvještaj polena za područje Zeničko-dobojskog kantona

Podaci sa mjernih stanica za polen Tešanj, Zenica i Visoko
Za period: ponedjeljak, 31.08.2026. godine - nedjelja, 06.09.2026. godine
(Napomena: mjerna stanica za polen u Zenici na servisu) 

Visoke koncentracije polena ambrozije u Tešnju

[bookmark: _GoBack]Na području Tešnja uveliko traje sezona alergenog polena ambrozije (Ambrosia). Našim fenološkim opažanjima ambrozija je široko prisutna kako na poljoprivrednim površinama, uz saobraćajnice, željezničke tračnice, na degradiranim površinama i jalovištima. Osim toga biljke ambrozije pronalazimo i na izrazito oskudnim i siromašnim, dobro osvijetljenim mjestima, različitim odlagalištima otpada, zapuštenim površinama, ali isto tako i na plodnim zemljištima kao korov različitih okopavina, ali i u usjevima i dvorištima. U odnosu na prethodne godine, izrazito toplo i suho vrijeme kakvo je bilo u proteklim sedmicama, znatno pogoduju cvjetanju biljaka ambrozije zbog čega su već u ranoj fazi dostignute umjerene koncentracije polena, a vrlo brzo i visoke koncentracije. U toku čitave sedmice, u Tešnju su bile visoke koncentracije polena ambrozije, a u Visokom umjerene do visoke. Koncentracije polena ambrozije dostigle su svoj vrhunac i u narednim danima može se očekivati postepeni pad koncentracija, iako će još uvijek biti dana sa visokim koncentracijama, posebno u Tešnju gdje je ova korovska biljka široko rasprostranjena.

Polen biljaka iz porodice konoplje, prvenstveno hmelja, zadržao je niske koncentracije tokom cijele sedmice. 
Koprive (Urticaceae ) su u završnoj fazi svoje glavne sezone cvjetanja. Za suhih dana količina polena koprive još uvijek može dostići visoke koncentracije regionalno, posebno ukoliko bi došlo do osvježenja i padavina pri čemu bi biljke koprive ponovno retrovegetirale i proizvele nove količine polena. Inače će koncentracije polena koprive ostati niske.
Širenje polena pelina (Artemisia) već se smanjilo. Glavno razdoblje cvjetanja široko rasprostranjenog običnog pelina (Artemisia vulgaris) završit će u nadolazećim danima dijelom zbog suše i visokih temperatura koje je ubrzalo cvjetanje, sazrijevanje i sušenje biljaka. Druge, kasnije cvjetajuće domaće vrste neće moći nadoknaditi pad koncentracije polena. Stoga bi umjerene količine polena pelina trebale postati rijetke, uglavnom će prevladavati niske koncentracije. Čak i u višim planinskim regijama, polena pelina ima vrlo malo.
Koncentracije polena trava (Poaceae) ostaju niske na svim mjernim stanicama. Većina osoba alergičnih na polen trava stoga više ne bi trebala osjećati simptome alergije. Međutim, primjetni simptomi ne mogu se u potpunosti isključiti u blizini kasno cvjetajućih vrsta, koje uključuju mnoge ukrasne trave koje su sastavni dio hortikulturnih nasada u gradskim parkovima.

Polen ostalih zeljastih korovskih biljaka pepeljuga i štir, kiselice, i bokvica bio je uglavnom nizak.
U tragovima pronalazimo polen drvenastih formi i to lipe (Tilia) i četinara (Pinus), te pojedinačna polenska zrnca zeljastih biljaka kao što je polen štitarki (Apiaceae) i broća (Rubiaceae), i ostalih biljaka iz velike skupine glavočika (Asteraceae).

Zaključak: Vrhunac sezone polena većine zeljastih korovskih biljka je prošao. U narednim danima se još uvijek mogu očekivati visoke koncentracije alergenog polena ambrozije, stoga osobe alergične na polen ove biljke redovno se trebaju informisati o koncentracijama polena koje se sedmično objavljuju na web stranici INZ, te izbjegavati boravak u blizini površina na kojima je ambrozija prisutna u značajnijem intenzitetu.

